Benjamin Netanyahu, pe punctul de a pierde puterea. Partidele de opoziţie din Israel au ajuns la un acord final pentru a forma un nou guvern.
Partidele de opoziţie din Israel au ajuns la un acord final pentru a forma un nou guvern. Naftali Bennett şi Yair Lapid ar urma să ocupe funcţia de premier, prin rotaţie. În premieră, arabii participă la formarea unui guvern în Israel. Nu este clar dacă viitorul Cabinet va reuși să primească susținere în Knesset. Benjamin Netanyahu deţine funcţia de premier de 12 ani. Netanyahu este judecat pentru corupţie într-o serie de dosare.
Cel mai longeviv premier al Israelului, Benjamin Netanyahu, este pe punctul de a pierde puterea. Asta după ce şeful opoziţiei, Yair Lapid, a anunţat că a reuşit să formeze un guvern de coaliţie format din opt formaţiuni politice."Guvernul schimbării este într-adevăr o veste pe care o aşteptau atât de mulţi cetăţeni, de care Israelul are atât de multă nevoie. Încă avem un drum lung de parcurs şi Partidul Muncii va fi acolo pe tot parcursul drumului, pentru a ne asigura că lucrurile se fac aşa cum ar trebui. În această seară, începem o nouă eră“, a spus Merav Michaeli.Acordul pentru formarea unui nou guvern a devenit posibil şi după răspunsul favorabil oferit de Mansour Abbas,liderul formaţiunii Lista Arabă Unită. Iar noul Guvern va funcţiona printr-un sistem de rotaţie.În prima etapă, va fi condus de Naftali Bennett, şeful partidului naţionalist Yamina. La jumătatea mandatului, adică în august 2023, funcţia ar urma să fie preluată de Yair Lapid, liderul opoziţiei din Israel.Dacă noul Guvern va fi votat de Parlament, Benjamin Netanyahu ar urma să piardă puterea.